โคเซ ฟูกูนางะ

โคเซ ฟูกูนางะ (; ประสูติ 13 มีนาคม พ.ศ. 2483) มีพระนามเดิมว่า อ้ายซินเจว๋หลัว ฮู่เซิง () หรือ โคเซ ไอชิงกากูระ () เป็นหญิงชนชั้นมูลนายชาวญี่ปุ่นที่สืบเชื้อสายมาแต่ราชวงศ์ชิงของจีน เป็นพระธิดาพระองค์เล็กของอ้ายซินเจว๋หลัว ผู่เจี๋ย พระราชอนุชาในจักรพรรดิผู่อี๋ กับฮิโระ ซางะ สุภาพสตรีชาวญี่ปุ่นซึ่งเป็นญาติห่าง ๆ ของจักรพรรดิโชวะ

พระประวัติ 
โคเซ ฟูกูนางะ มีพระนามเดิมว่า อ้ายซินเจว๋หลัว ฮู่เซิง ประสูติเมื่อวันที่ 13 มีนาคม พ.ศ. 2483 ณ โรงพยาบาลมหาวิทยาลัยจุนเต็นโด กรุงโตเกียว เป็นพระธิดาพระองค์เล็กของอ้ายซินเจว๋หลัว ผู่เจี๋ย กับฮิโระ ซางะ สุภาพสตรีชาวญี่ปุ่น และเป็นพระภาคิไนยในจักรพรรดิผู่อี๋ผู้ครองราชบัลลังก์แมนจูภายใต้การการควบคุมของจักรวรรดิญี่ปุ่นช่วงสงครามจีน–ญี่ปุ่นครั้งที่สอง (2480–2488) มีพระเชษฐภคินีพระองค์หนึ่งคือ ฮุ่ยเซิง (; พ.ศ. 2481–2500) ประสูติที่เมืองซินจิง เมืองหลวงของประเทศแมนจู (ปัจจุบันคือเมืองฉางชุน มณฑลจี๋หลิน ประเทศจีน) หลังประสูติได้ไม่นาน ครอบครัวของพระองค์ย้ายกลับประเทศแมนจูในเดือนมิถุนายนปีเดียวกับที่เจ้าหญิงฮู่เซิงประสูติ ส่วนเจ้าหญิงฮุ่ยเซิงอยู่ในการดูแลของมาร์ควิสซาเนโตะ ซางะ พระอัยกาฝ่ายพระชนนี

หลังสิ้นสุดสงคราม ผู่เจี๋ยพระชนกถูกกองกำลังโซเวียตควบคุมพระองค์และถูกจองจำในทัณฑสถานเป็นเวลาห้าปีก่อนถูกส่งตัวไปยังประเทศจีนเมื่อปี พ.ศ. 2493 ซึ่งทรงถูกควบคุมตัวอยู่ภายในศูนย์จัดการอาชญากรสงครามฝู่ฉุน (Fushun War Criminals Management Centre) ส่วนเจ้าหญิงฮู่เซิง ฮิโระพระชนนี และจักรพรรดินีวั่นหรง พระปิตุลานีถูกควบคุมพระองค์ในเมืองซินจิง ซึ่งเวลาต่อมาจักรพรรดินีวั่นหรงเสด็จสวรรคตเพราะทรงขาดสารอาหารและทรงติดฝิ่นใน พ.ศ. 2489 เจ้าหญิงฮู่เซิงและฮิโระถูกย้ายไปจองจำที่เมืองเซี่ยงไฮ้ก่อนถูกส่งกลับประเทศญี่ปุ่นในปี พ.ศ. 2490 แต่ผู่เจี๋ยพระชนกนั้นยังถูกคุมขังและขาดการติดต่อ หลังเสด็จนิวัตประเทศญี่ปุ่น พระองค์และพระชนนีประทับอยู่ที่เรือนของมาร์ควิสซาเนโตะ ซางะ และได้พบกับเจ้าหญิงฮุ่ยเซิงอีกครั้ง ครั้น พ.ศ. 2500 เจ้าหญิงฮุ่ยเซิงก็ทรงกระทำอัตวินิบาตกรรมพร้อมกับชายคนรักบนเขาอามางิ

เดือนพฤศจิกายน พ.ศ. 2503 ผู่เจี๋ยได้รับการอภัยโทษจากรัฐบาลจีน หลังจากนั้นทรงเข้าร่วมพรรคคอมมิวนิสต์จีน เจ้าหญิงฮู่เซิงและฮิโระซึ่งไม่ได้พบกับผู่เจี๋ยมานาน 16 ปี ได้เสด็จไปเยี่ยมพระบิดาในปีถัดมา ฮิโระตกลงใจที่จะตั้งรกรากอยู่กับผู่เจี๋ยในปักกิ่ง ส่วนเจ้าหญิงฮู่เซิงเสด็จกลับญี่ปุ่นและได้รับสัญชาติญี่ปุ่น ครั้น พ.ศ. 2506 เจ้าหญิงฮู่เซิงเสด็จไปประทับร่วมกับพระชนกชนนีที่ปักกิ่งเป็นเวลาหนึ่งปี ก่อนเสด็จกลับญี่ปุ่น

ชีวิตส่วนพระองค์ 
เจ้าหญิงฮู่เซิงเสกสมรสกับเค็นจิ ฟูกูนางะ () เมื่อ พ.ศ. 2511 ซึ่งตระกูลของทั้งสองมีความสนิทสนมกัน หลังเสกสมรส พระองค์ใช้พระนามว่า โคเซ ฟูกูนางะ () และมีพระบุตรด้วยกัน 5 คน ได้แก่
 มาซาโกะ ฟูกูนางะ ()
 สึเนอากิ ฟูกูนางะ ()
 ยูกิโยชิ ฟูกูนางะ ()
 ฮิโรโนบุ ฟูกูนางะ ()
 โนริโกะ ฟูกูนางะ ()

บทบาท 
ฟูกูนางะมีบทบาทในการส่งเสริมความสัมพันธ์อันดีระหว่างจีนกับญี่ปุ่น ปัจจุบันพระองค์ประทับอยู่ในเมืองนิชิโนมิยะ จังหวัดเฮียวโงะ

พ.ศ. 2556 พระองค์บริจาคและสิ่งของของผู่เจี๋ยกับฮิโระแก่มหาวิทยาลัยควันเซกากูอิง

อ้างอิง 

เจ้าหญิงจีน
ชาวแมนจู
ชาวจีนเชื้อสายญี่ปุ่น
ศิษย์เก่ามหาวิทยาลัยกากูชูอิง
ความสัมพันธ์จีน–ญี่ปุ่น
บุคคลจากโตเกียว
บุคคลจากนิชิโนมิยะ